3.

Článok 3 sa nahrádza takto: „Článok 3 Oceňovacie zrážky pre obchodovateľné aktíva 1. Oceňovacie zrážky pre obchodovateľné aktíva zahrnuté do kategórií zrážok I až IV sa stanovia na základe: a) zaradenia konkrétneho aktíva do stupňa kreditnej kavlity 1, 2 alebo 3; b) zostatkovej splatnosti aktíva, ako je to podrobne uvedené v odseku 2; c) kupónovej štruktúry aktíva, ako je to podrobne uvedené v odseku 2. 2. Pre obchodovateľné aktíva zaradené do kategórií zrážok I až IV závisí príslušná oceňovacia zrážka na zostatkovej splatnosti a kupónovej štruktúre tak, ako je to uvedené nižšie. a) Pre obchodovateľné aktíva s nulovým kupónom alebo s kupónom s pevnou úrokovou sadzbou sa príslušné oceňovacie zrážky stanovia na základe tabuľky 2 v prílohe k tomuto usmerneniu. Príslušnou splatnosťou pre stanovenie oceňovacej zrážky je zostatková splatnosť aktíva. b) Pre obchodovateľné aktíva s pohyblivým kupónom sa platná oceňovacia zrážka rovná oceňovacej zrážke uplatnenej na obchodovateľné aktíva s kupónom s pevnou úrokovou sadzbou so zostatkovou splatnosťou od nuly do jedného roka okrem týchto prípadov: i) Kupóny s pohyblivou úrokovou sadzbou, ktorých obdobie opätovného nastavenia je dlhšie ako jeden rok, sa považujú za kupóny s pevnou úrokovou sadzbou, a príslušná splatnosť pre oceňovaciu zrážku, ktorá sa má uplatniť, je zostatková splatnosť aktíva. ii) Kupóny s pohyblivou úrokovou sadzbou, ktoré majú ako referenčnú sadzbu index inflácie eurozóny, sa považujú za kupóny s pevnou úrokovou sadzbou, a príslušná splatnosť pre oceňovaciu zrážku, ktorá sa má uplatniť, je zostatková splatnosť aktíva. iii) Kupóny s pohyblivou úrokovou sadzbou so stanovenou najnižšou hodnotou, ktorá sa nerovná nule, a/alebo kupóny s pohyblivou úrokovou sadbou so stanovenou najvyššou hodnotou, sa považujú za kupóny s pevnou úrokovou sadzbou. c) Oceňovacia zrážka uplatnená na aktíva, ktoré majú viac ako jeden druh štruktúry kupónu, závisí iba od štruktúry kupónu použitej počas zostávajúcej životnosti aktíva a rovná sa najvyššej zrážke platnej pre obchodovateľné aktíva s rovnakou zostatkovou splatnosťou a stupňom kreditnej kvality. Na tento účel sa môže zohľadniť každý druh štruktúry kupónu použitej počas zostávajúcej životnosti aktíva. 3. Pre obchodovateľné aktíva zahrnuté do kategórie zrážok V sa oceňovacie zrážky bez ohľadu na kupónovú štruktúru týchto aktív stanovia na základe váženej priemernej životnosti dotknutého aktíva, ako je to podrobne uvedené v odsekoch 4 a 5. Oceňovacie zrážky pre obchodovateľné aktíva v kategórii V sú uvedené v tabuľke 2a v prílohe k tomuto usmerneniu. 4. Vážená priemerná životnosť nadriadenej tranže cenného papiera krytého aktívami sa vypočíta ako očakávaný vážený priemerný čas zostávajúci do splatenia pre túto tranžu. V súvislosti s ponechanými mobilizovanými cennými papiermi krytými aktívami sa pri výpočte váženej priemernej životnosti počíta s tým, že sa kúpne opcie emitenta neuplatnia. 5. Na účely odseku 4 sa pod „ponechanými mobilizovanými cennými papiermi krytými aktívami“ rozumejú cenné papiere kryté aktívami, ktoré zmluvná strana, ktorá je pôvodcom cenného papiera krytého aktívami alebo subjekty s úzkymi väzbami s pôvodcom, používajú v percentuálnom vyjadrení vyššom ako 75 % z nesplatenej nominálnej hodnoty. Úzke väzby sa určia v súlade s článkom 138 usmernenia (EÚ) 2015/510 (ECB/2014/60).“;